Walking Away
„Walking Away“ (tarjimasi „Tashlab ketyapman“) — ingliz qoʻshiqchisi Craig David ijro etgan qoʻshiq. Uni David Mark Hill bilan hamkorlikda yozgan. Qoʻshiq 2000-yilning 20-noyabrida Davidning „Born to Do It“ nomli ilk studiyaviy albomidagi uchinchi singl oʻlaroq chiqarilgan. Qoʻshiq Buyuk Britaniya xit paradida uchinchi, Yangi Zelandiya xit-paradida esa birinchi pogʻonaga koʻtarildi. Yangi Zelandiya ovoz yozish sanoati assotsiatsiyasi (inglizcha: Recording Industry Association of New Zealand) maʼlumotlariga koʻra, „Walking Away“ 2001-yil mamlakatdagi eng muvaffaqiyatli qoʻshiq boʻlgan. 2008-yil Davidning eng yaxshi xitlari toʻplangan „Greatest Hits“ terma albomi uchun „Walking Away“ qoʻshigʻining yangi versiyasi yozilgan. Mazkur versiya bir necha tilda kuylangan: David Lynnsha bilan fransuz tilida, Nek bilan italyan tilida, Álex Ubago bilan esa ispan tilida kuylagan. Monrose nemis guruhi esa yangi versiyada qoʻshiqni nemis tilida emas, balki David bilan bir qatorda ingliz tilida kuylagan.